*Ungfritid.no er en digital oppslagstavle, som samler varige fritidsaktiviteter for alle barn og unge på en nasjonal side. Vi skal gjøre det enklere for alle barn, ungdom, foresatte og andre å finne fritidsaktiviteter for barn og unge, uavhengig av funksjonsevne, der de bor!*

Alle barn og unge har rett på å få delta i sosiale fellesskap og aktiviteter. I 2016 signerte

Regjeringen, kommunesektorens organisasjon (KS) og en rekke frivillige organisasjoner, deriblant Frivillighet Norge, Fritidserklæringen. Dette er en erklæring hvor partene er enige om at alle barn og ungdom har rett på minst en organisert fritidsaktivitet, og skal involveres og ha innflytelse over sin lek og fritidsaktivitetene de skal delta i. Ungfritid.no er et verktøy i leddet for å oppfylle Fritidserklæringen. Det er gratis å bruke og er utviklet av Frivillighet Norge på vegne av frivilligheten selv med midler fra Sparebankstiftelsen DNB og Bufdir.

Varige fritidsaktiviteter kan være mye forskjellig. En fritidsaktivitet kan være alt fra trening, turer, møter i lokallaget eller foreningen, kurs innenfor ulike områder som finner sted jevnlig over en lengre periode. Tilbud som åpne møteplasser når ut til en stor gruppe ungdom som ikke deltar i den organiserte frivilligheten, og gir et viktig tilbud til ungdom som ikke deltar andre steder.

Ungfritid.no er et virkemiddel i en dugnad for økt deltakelse og skal være med på å skape en frivillighet for alle, uansett. Det skal være en plattform for synlighet for flere aktiviteter, men det skal også være en informasjonskanal for organisasjonene, der de kan lære mer om mer om hvordan skape en åpen og inkluderende arena. Organisasjonene vil få tips, veiledning og materiell de kan benytte i sitt arbeid med å inkludere flere barn og unge inn i sine fellesskap.

*Derfor har Ungfritid.no har blant annet som mål å:*

1. Synliggjøre hvilke barrierer for deltakelse som finnes i aktivitetstilbud for de av oss med nedsatt funksjonsevne
2. Synliggjøre tilbud som finnes i by og bygd rundt omkring i Norge som barn og unge med nedsatt funksjonsevne kan delta på
3. Utfordre organisasjonene på hva de kan gjøre for å sørge for at alle barn og unge, uavhengig av funksjonsevne, kan delta på sine aktiviteter.